Broj: 711-I-1751-P-22/21-07-8

Zagreb, 2. rujna 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Mate Grgića, općinskog načelnika Općine Garčin i Irene Katalinić, zamjenice općinskog načelnika Općine Garčin do 24. svibnja 2021.g.,** na 140. sjednici, održanoj 2. rujna 2021.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnice Irene Katalinić, zamjenice općinskog načelnika Općine Garčin do 24. svibnja 2021.g. zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja funkcije predsjednice Upravnog vijeća ustanove Dječji vrtić „Latica Garčin“ koja nije proglašena ustanovom od posebnog državnog interesa niti od posebnog interesa za navedenu jedinicu lokalne samouprave niti dužnosnica navedenu funkciju obavlja po položaju.**
2. **Postupak za odlučivanje o sukobu interesa protiv dužnosnika Mate Grgića, općinskog načelnika Općine Garčin i dužnosnice Irene Katalinić,** **zamjenice općinskog načelnika Općine Garčin do 24. svibnja 2021.g., povodom promjene načina obnašanja dužnosti dužnosnice Irene Katalinić iz volonterskog u profesionalno i promjene koeficijenata za obračun plaće općinskog načelnika i zamjenice općinskog načelnika Općine Garčin, neće se pokrenuti s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**
3. **Postupak za odlučivanje o sukobu interesa protiv dužnosnika Mate Grgića, općinskog načelnika Općine Garčin, povodom navodnog stupanja u poslovne odnose između Općine Garčin i poslovnog subjekta u vlasništvu dužnosnikovog brata te povodom navodnog prijavljivanja na projekte koji se financiraju iz fondova Europske unije u suradnji s Kulturno-umjetničkim društvom „Vjekoslav Klaić“ Garčin, neće se pokrenuti s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**

Obrazloženje

Protiv dužnosnika Mate Grgića, općinskog načelnika Općine Garčin i dužnosnice Irene Katalinić, zamjenice općinskog načelnika Općine Garčin, podnesena je dana 22. siječnja 2021.g. anonimna prijava, koja je u Povjerenstvu zaprimljena pod brojem: 711-U-316-P-22/21-01-1 te je povodom iste otvoren predmet broj: P-22/21.

U prijavi se u bitnome navodi da je zamjenica općinskog načelnika Općine Garčin Irena Katalinić predložila Općinskom vijeću Općine Garčin uvećanje koeficijenta i osnovice za obračun osobnog dohotka općinskog načelnika Mate Grgića koji ju je za uzvrat sa volonterskog obnašanja dužnosti zaposlio u Općini Garčin i dodijelio joj plaću u iznosu preko 7.000,00 kn. U prijavi se nadalje navodi da je zamjenica općinskog načelnika Općine Garčin imenovana za predsjednicu Upravnog vijeća Dječjeg vrtića „Latica Garčin“ čiji osnivač je Općina Garčin.

U prijavi se također navodi da je općinski načelnik Općine Garčin preko Kulturno-umjetničkog društva „Vjekoslav Klaić“ Garčin (u daljenjme tekstu KUD „Vjekoslav Klaić“) kandidirao projekt vrijedan 2 milijuna kuna te u sklopu istog projekta zaposlio tajnicu navedenog KUD-a, kao i da niz kapitalnih radova koji su izvršeni na području Općine Garčin obavljaju isključivo dva do tri poslovna subjekta bliska gradonačelniku, uključujući i trgovačko društvo u vlasništvu dužnosnikovog brata.

Prijava još sadrži navode koji se odnose na netočno ispunjeno izvješće o imovinskom stanju dužnosnika Mate Grgića.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Na temelju članka 39. stavka 4. ZSSI-a podnositelju prijave jamči se zaštita anonimnosti.

Člankom 3. stavkom 1. podstavkom 39. propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika, koji ustrojava i vodi Povjerenstvo, utvrđeno je da Mato Grgić obnaša dužnost općinskog načelnik Općine Garčin, počevši od 25. svibnja 2021.g., a istu dužnost obnašao je i u prethodna dva mandata. Također je utvrđeno da je Irena Katalinić dužnost zamjenice općinskog načelnika Općine Garčin obnašala u mandatu 2017.-2021., završno do 24. svibnja 2021.g. Mato Grgić i Irena Katalinić su stoga, povodom obnašanja navedenih dužnosti, obvezni postupati sukladno odredbama ZSSI-a.

Povjerenstvo je dana 24. svibnja 2021.g. donijelo Zaključak kojim je postupak koji se vodi pod brojem P-22/21 u odnosu na dužnosnika Matu Grgića i dužnosnicu Irenu Katalinić, razdvojilo na dva postupka na način da je otvoren novi predmet pod brojem P-124/21 u odnosu na dužnosnika Matu Grgića, i to u dijelu koji se odnosi na redovitu provjeru podataka iz izvješća o imovinskom stanju navedenog dužnosnika te će se stoga navodi iz prijave koji se odnose na netočno ispunjeno izvješće o imovinskom stanju razmatrati u predmetu broj P-124/21 te isti nisu razmatrani u predmetnom postupku.

U svrhu stjecanja vlastitih saznanja i donošenja odluke o tome postoje li okolnosti koje ukazuju na moguću povredu odredbi ZSSI-a Povjerenstvo je prikupilo potrebne podatke i dokumentaciju od nadležnih tijela.

Na zahtjev Povjerenstva, Općina Garčin dostavila je očitovanje KLASA: 023-01/21-01/20, URBROJ: 2178/06-04/1-21-1 od 23. ožujka 2021.g. u kojem se navodi da dužnosnica Irena Katalinić dužnost zamjenice općinskog načelnika Općine Garčin obnaša profesionalno, no tijekom mandata mijenjala je način obnašanja dužnosti te joj se sukladno tome mijenjala i visina naknade, odnosno plaće. U očitovanju se nadalje navodi da je visina plaće za općinskog načelnika i njegovu zamjenicu uređena Odlukom o plaći i naknadi za obnašanje dužnosti općinskog načelnika i zamjenika općinskog načelnika („Službeno glasilo Općine Garčin“ broj 4/20.), a u razdoblju od 2013.-2017.g. pravo na plaću i koeficijenti za određivanje plaće općinskog načelnika i njegovog zamjenika bili su uređeni Odlukom o osnovici i koeficijentu za obračun plaće općinskog načlenika i zamjenika općinskog načelnika od 7. listopdada 2010.g. („Službeni vjesnik Brodsko-posavske županije“ broj 20/10.) te Odlukom o visini plaće općinskog načelnika od 30. srpnja 2015.g. („Službeni vjesnik Brodsko-posavske županije“ broj 13/15.). Sukladno Odluci o plaći i naknadi za obnašanje dužnosti općinskog načelnika i zamjenika općinskog načelnika („Službeno glasilo Općine Garčin“ broj 4/20.) koeficijent za obračun plaće općinskog načelnika iznosi 3,80, a za zamjenika općinskog načelnika 2,40, dok je osnovica utvrđena u iznosu od 3.890,00 kn.

Općina Garčin u svom očitovanju nadalje navodi da Općinsko vijeće Općine Garčin nije donijelo odluku kojom se utvrđuje popis pravnih osoba od posebnog interesa za navedenu jedinicu lokalne samouprave te se stoga niti Dječji vrtić „Latica Garčin“ nije proglašena ustanovom od posebnog interesa za Općinu Garčin.

Općina Garčin također navodi da za vrijeme mandata dužnosnika Mate Grgića nije stupala u poslovne odnose s trgovačkim društvom, obrtom ili drugim poslovnim subjektom u vlasništvu ili suvlasništvu dužnosnikovog brata.

U privitku očitovanja dostavljena je Izjava dužnosnice Irene Katalinić od 15. travnja 2020.g. upućena Općini Garčin u se kojoj dužnosnica izjasnila da s danom 1. svibnja 2020.g. želi obavljanje dužnosti zamjenice općinskog načelnika Općine Garčin iz volonterskog promijeniti u profesionalno. Nadalje je dostavljena Odluka o načinu obnašanja dužnosti zamjenika općinskog načelnika KLASA: 110-01/20-01/01, URBROJ: 2178/06-04/1-20-1 koju je dana 15. travnja 2020.g. donio pročelnik Jedinstvenog upravnog odjela Općine Garčin, a kojom se utvrđuje da će Irena Katalinić s danom 1. svibnja 2020.g. dužnost obavljati profesionalno.

Općina Garčin je uz očitovanje također dostavila Odluku o plaći i naknadi za obnašanje dužnosti općinskog načelnika i zamjenika općinskog načelnika koju je donijelo Općinsko vijeće Općine Garčin dana 20. svibnja 2020.g., a kojom je u članku 3. propisano da plaću općinskog načelnika i njegovog zamjenika čini umnožak koeficijenta i osnovice za obračun plaće, uvećano za 0,5% za svaku navršenu godinu radnog staža, ukupno najviše za 20%. Koeficijent za obračun plaće općinskog načelnika iznosi 3,80, a koeficijent za obračun plaće zamjenika općinskog načelnika iznosi 2,40. Člankom 4. iste Odluke propisano je da je osnovica za obračun plaće utvrđena Odlukom o visini osnovice za obračun plaće državnih dužnosnika („Narodne novine“ broj 151/14.) i iznosi 3.890,00 kn bruto. Člankom 5. navedene Odluke propisano je da ako općinski načelnik i njegov zamjenik svoje dužnosti obnašaju bez zasnivanja radnog odnosa (volontersko obnašanje dužnosti) tada im pripada pravo na naknadu za obnašanje dužnosti, i to za općinskog načelnika u neto mjesečnom iznosu od 3.500,00 kn, a za zamjenika općinskog načelnika u neto mjesečnom iznosu od 2.000,00 kn.

Povjerenstvo je izvršilo uvid i u ranije važeću Odluku o osnovici i koeficijentu za obračun plaće općinskog načelnika i zamjenika općinskog načelnika od 7. listopada 2010.g. („Službeni vjesnik Brodsko-posavske županije“ broj 20/10.) kojom je bila propisana osnovica i koeficijent za obračun plaće općinskog načelnika kada svoju dužnost obnaša profesionalno te naknada za rad zamjenika općinskog načelnika kada svoju dužnost obnaša bez zasnivanja radnog odnosa. Predmetnom odlukom je bilo propisano da koeficijent za izračun plaće općinskog načelnika koji dužnost obnaša profesionalno iznosi 3,00, a naknada za rad zamjenika općinskog načelnika koji dužnost obnaša bez zasnivanja radnog odnosa iznosi 2.000,00 kn. Nadalje, Odlukom o visini plaće općinskog načelnika od 30. srpnja 2015.g. („Službeni vjesnik Brodsko-posavske županije“ broj 13/15.) bilo je propisano da koeficijent za obračun plaće općinskog načelnika Općine Garčin iznosi 3,35, a Odlukom o visini plaće općinskog načelnika od 16. prosinca 2019.g. („Službeno glasilo Općine Garčin“ broj 7/19.) bilo je propisano da koeficijent za obračun plaće općinskog načelnika Općine Garčin iznosi 3,80.

Povjerenstvo je nadalje izvršilo uvid u Registar udruga Republike Hrvatsek te je utvrđeno da je pod registarskim brojem 12000193 upisana udruga KUD „Vjekolav Klaić“. Dužnosnik Mato Grgić nije upisan kao jedna od osoba ovlaštenih za zastupanje navedene udruge.

Povjerenstvo je također zatražilo očitovanje KUD-a „Vjekoslav Klaić“ koji se dana 14. lipnja 2021.g. očitovao da dužnosnik Mato Grgić nije član niti nositelj funkcija u navedeom KUD-u te da se KUD „Vjekolav Klaić“ nije javljao na natječaje za dodjelu sredstava iz fondova Europske unije u partnerstvu s Općinom Garčin. U očitovanju se dodatno navodi da je navedeni KUD nositelj projekta „Zaželi – program zapošljavanja žena – faza II“ u partnerstvu sa Hrvatskim zavodom za zapošljavanje, Područnim uredom Slavonski Brod i Centrom za socijalnu skrb Slavonski Brod.

Povjerenstvo je izvršilo uvid i u podatke sudskog registra Trgovačkog suda u Osijeku – stalna služba u Slavonskom Brodu te je utvrđeno da je pod matičnim brojem subjekta: 030234449, OIB: 64577270075 upisan Dječji vrtić „Latica Garčin“, a kao jedini osnivač upisana je Općina Garčin.

Uvidom u dokumentaciju objavljenu na mrežnim stranicama Dječjeg vrtića „Latica Garčin“ utvrđeno je da je dokument naziva „Pretpoziv upisa djece u Dječji vrtić „Latica Garčin“ u 2020./2021.g.“ potpisala dužnosnica Irena Katalinić kao predsjednica Upravnog vijeća navedene ustanove.

Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Stavkom 2. istog članka propisnao je da iznimno, dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Sukladno članku 14. stavku 4. ZSSI-a predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

U pogledu članstva dužnosnice Irene Katalinić u Upravnom vijeću Dječjeg vrtića Latica Gačin Povjerenstvo obrazlaže da je člankom 14. stavkom 1. ZSSI-a za dužnosnike propisana zabrana članstva u upravnim vijećima ustanova, dok je stavkom 2. istog članka propisna iznimka kojom je dozvoljeno članstvo u najviše do dva upravna vijeća ustanova od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove po položaju.

S obzirom da se Općina Garčin kao osnivač Dječjeg vrtića „Latica Garčin“ očitovala da navedena ustanova nije proglašena ustanovom od posebnog interesa za tu jedinicu lokalne samouprave, a uvidom u Odluku o popisu pravnih osoba od posebnog državnog interesa („Narodne novine“ broj 26/11., 12/12., 126/12., 15/15. i 105/15.) utvrđeno je da navedena ustanova nije proglašena niti ustanovom od posebnog državnog interesa niti je posebnim zakonom propisano da dužnosnica navedenu funkciju obnaša po položaju, istovremeno obnašanje dužnosti zamjenice općinskog načelnika Općine Garčin i funkcije predsjednice Upravnog vijeća Dječjeg vrtića „Latica Garčin“ upućuje na moguću povredu članka 14. stavaka 1. i 2. ZSSI-a te je Povjerenstvo donijelo odluku kao u točki I. izreke ove Odluke.

Povjerenstvo je nadalje izvršilo uvid u odredbe Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17., 98/19. i 144/20.) kojim je, u članku 90. stavku 1., propisano da će općinski načelnik, gradonačelnik, župan i njihovi zamjenici odlučiti hoće li dužnost na koju su izabrani obavljati profesionalno. Stavcima 5. i 6. istog članka propisano je da općinski načelnik, gradonačelnik, župan i njihovi zamjenici mogu promijeniti način obavljanja dužnosti u tijeku mandata, dostavom pisane obavijesti o promjeni načina obavljanja dužnosti nadležnom upravnom tijelu općine, grada, odnosno županije. Ako u obavijesti iz stavka 5. ovoga članka nije naveden dan početka novog načina obavljanja dužnosti, novi način obavljanja dužnosti započinje prvog dana sljedećeg mjeseca nakon dostave te obavijesti.

Člankom 90.a stavcima 1. i 2. navedenog Zakona propisano je da dužnosnici koji dužnost obavljaju profesionalno, za vrijeme profesionalnog obavljanja dužnosti ostvaruju pravo na plaću kao i druga prava iz rada, a oni dužnosnici koji dužnost obavljaju volonterski, imaju pravo na naknadu za rad.

Nadalje, člancima 2. i 3. Zakona o plaćama u lokalnoj i područnoj (regionalnoj) samoupravi („Narodne novine“ broj 28/10.) propisano je da plaću župana, gradonačelnika i općinskih načelnika i njihovih zamjenika čini umnožak koeficijenta i osnovice za obračun plaće, uvećan za 0,5% za svaku navršenu godinu radnog staža, ukupno najviše za 20%. Osnovicu i koeficijente za obračun plaće župana, gradonačelnika i općinskih načelnika i njihovih zamjenika određuje odlukom predstavničko tijelo jedinice lokalne i područne (regionalne) samouprave u kojoj obnašaju dužnost, na prijedlog župana, gradonačelnika, odnosno općinskog načelnika.

Člankom 4. istog Zakona propisani su najviši iznosi plaće župana, gradonačelnika i općinskih načelnika ovisno o broju stanovnika pojedine jedinice lokalne i područne (regionalne) samouprave, dok je člankom 5. propisano da koeficijenti za obračun plaće zamjenika župana, zamjenika gradonačelnika i zamjenika općinskih načelnika mogu iznositi najviše do 85% koeficijenta župana, gradonačelnika odnosno općinskog načelnika čiji su zamjenici.

Nastavno na navedeno, Povjerenstvo obrazlaže da sukladno članku 90. stavku 1. Zakona o lokalnoj i područnoj (regionalnoj) samoupravi, općinski načelnici, gradonačelnici, župani i njihovi zamjenici imaju pravo sami odabrati hoće li dužnost obavljati profesionalno i za isto primati plaću ili će dužnost na koju su izabrani obnašati kao volonteri uz primanje naknade. Također navedeni dužnosnici mogu za vrijeme mandata promijeniti način obnašanja dužnosti. Dužnosnica Irena Katalinić je stoga, temeljem odredbi navedenog Zakona, imala pravo za vrijeme obnašanja dužnosti zamjenice općinskog načelnika Općine Garčin, promijeniti način obnašanja dužnosti iz volonterskog u profesionalno te prilikom promjene načina obnašanja dužnosti ni na koji naičin nije ovisila o dužnosniku Mati Grgiću, kao općinskom načelniku Općine Garčin.

Nadalje, Zakonom o plaćama u lokalnoj i područnoj (regionalnoj) samoupravi propisana je gornja granica visine plaće općinskog načelnika, gradonačelnika, župana i njihovih zamjenika, pri čemu osnovicu i koeficijent za obračun plaće određuje predstavničko tijelo jedinice lokalne, odnosno podučne (regionalne) samouprave na prijedlog općinskog načelnika, gradonačelnika i župana. Slijedom navedenoga, jedinice lokalne i područne (regionalne) samouprave, samostalne su u određivanju osnovice i koeficijenata za obračun plaće općinskih načelnika, gradonačelnika, župana i njihovih zamjenika uz uvjet da iznos plaće ne prelazi iznose određene člankom 4. Zakona o plaćama u u lokalnoj i područnoj (regionalnoj) samoupravi.

Slijedom navedenoga, promjena načina obnašanja dužnosti od strane dužnosnice Irene Katalinić te donošenje odluke o promjeni koeficijenata za obračun plaće općinskog načelnika i zamjenice općinskog načelnika Općine Garčin ne upućuju na moguću povredu odredbi ZSSI-a te je Povjerenstvo odlučilo kao u točki II. izreke ove Odluke.

Povjerenstvo je nadalje iz očitovanja Općine Garčin utvrdilo da navedena jedinica lokalne samouprave nije stupala u poslove odnose s poslovnim subjektima u vlasništvu brata dužnosnika Mate Grgića, dok je iz očitovanja KUD-a „Vjekoslav Klaić“ utvrđeno da dužnosnik Mato Grgić nije povezan s navedenom udrugom kroz članstvo ili obavljanje funkcije u istoj niti je Općina Garčin bila navedenom KUD-u partner na natječajima za dodjelu sredstava iz fondova Europske unije.

Slijedom navedenoga, iz prikupljenih podataka i dokumentacije nisu utvrđene okolnosti koje bi upućivale na moguću povredu odredbi ZSSI-a počinjenu od strane dužnosnika Mate Grgića, stoga je odlučeno kao u točki III. izreke ove Odluke.

Slijedom svega navedenoga, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Mato Grgić, elektronička dostava
2. Dužnosnica Irena Katalinić, osobna dostava
3. Objava na internetskoj stranici Povjerenstva
4. Pismohrana